Det er kun folk, der kæmper for Islamisk Stat, der selv er ude om, at de bliver beskudt, mener Jakob Ellemann-Jensen.

Uffe Ellemann Jensen tog fejl, da han i 2010 sagde, at den svenske kunstner Lars Vilks selv var ude om det, hvis terrorister ville angribe ham.

Det siger hans søn, Venstres formand, Jakob Ellemann-Jensen, til Weekendavisen.

For at forstå konteksten skal vi spole tiden nogle år tilbage.

Lars Vilks har jo tigget og bedt om at blive angrebet Uffe Ellemann-Jensen i 2010

- En gal svensker

I 2007 tegnede Lars Vilks profeten Muhammed som en hund. Det fik tre år senere islamister til at angribe Lars Vilks og sætte ild til hans hjem i Landskrona i Sverige.

I den forbindelse sagde Uffe Ellemann-Jensen til Berlingske i 2010:

- Det er jo ikke terror. Der løber altså en gal svensker rundt. Undskyld, jeg siger det. Lars Vilks har jo tigget og bedt om at blive angrebet. Jeg har ikke ondt af den svensker, der har gjort alt, hvad han kunne, for at provokere. Ham har jeg ikke for fem flade øre sympati for, lød det dengang fra Uffe Ellemann-Jensen.

Fem år senere var Lars Vilks målet for terroristen Omar El-Hussein, da han angreb Krudttønden i København.

Han tog fejl

I Weekendavisen bliver Jakob Ellemann-Jensen foreholdt sin fars udtalelse fra 2010, hvortil han svarer:

- Der er ikke nogen andre end dem, der tager ud og kæmper for Islamisk Stat, der selv er ude om, at de bliver skudt efter, siger Venstres formand.

Herefter spørger journalisterne, om hans far tog fejl.

- Ja, det gjorde han, lyder det fra Jakob Ellemann-Jensen.

Interviewet kommer forud for Venstres landsmøde, der foregår i weekenden i Herning.

Landsmødet er Jakob Ellemann-Jensens første som formand for partiet, efter han blev valgt til posten 21. september på et ekstraordinært landsmøde.